Eskom, Brown se aanbieding kom neer op meineed, sê ANC | Maroela Media
Zizi Kodwa, woordvoerder van die ANC, het gesê die jongste weergawe van die Brian Molefe-sage, dat hy nooit by Eskom bedank het nie maar eintlik met onbetaalde verlof was, is teenstrydig met Molefe se verklaring waarin hy sy bedanking laat verlede jaar aangekondig het.
"Volgens die onsamehangende weergawe wat vandag aangebied is, het Molefe nooit by Eskom bedank nie, maar was hy met onbetaalde verlof. Dit is direk teenstrydig met sy eie verklaring toe hy weg is by Eskom, en waar hy gesê het minister Brown keur die aanstelling van mnr. Koko goed, as waarnemende groep uitvoerende hoof, ná die 'bedanking van mnr. Brian Molefe', in haar brief gedateer 30 November 2016," het Kodwa in 'n verklaring gesê.
"Kragtens die inligting van minister Brown en mnr. Molefe het die ANC ingestem tot sy nominasie as lid van die parlement. Die jongste verwikkelinge is oneerlik en kom neer op meineed. Die ANC versoek die regering en die parlement om beslissend op te tree in hierdie irrasionele en onhoudbare situasie."
Brown en Eskom-raadslede, insluitend voorsitter Ben Ngubane, moes moeilike vrae van LP's beantwoord oor omstandighede rondom Molefe se vertrek by die kragvoorsiener en sy gevolglike terugkeer verlede week.
Brown het aan die komitee gesê sy het onlangs uitgevind dat Molefe nie verlede jaar bedank het nie, maar dat hy slegs vir vroeë aftrede gevra het, en daarom het die raad aangebied om 'n pensioenbetaling van R30 miljoen aan hom te maak.
Sy het gesê sy sal nie die opposisie se hofaansoek, dat Molefe se heraanstelling tersyde gestel moet word, teenstaan nie.
Nee! Hulle is net verkeerd aangehaal. Hóé het ons dit dan nou met julle? Eish.
Ek wil lag! Maar dan besef mens dis actually VOLWASSE mense in posisies van MAG wat wil he ons moet n woord glo van hulle "flikkerlig" attitude? Aan af…aan af…aan af. Dan werk hy, dan werk hy nie? ABSURD!!!!!
eh eh eh …eish!
Nogal interessant dat die ANC die Regering versoek om beslissend op te tree, maar die heeltyd vermeld die ANC dat hulle die regering is en dat hulle parlementslede moet optree in belang van die party. Nou wonder ek of die stert die hond swaai of wie swaai nou eintlik vir wie? Ook maar moeilik as jy so verbouereerd soos 'n dronk weerluis op 'n warm sinkplaat is.